Regionsudvalgets resolution om »Nuklear sikkerhed og lokalt og regionalt demokrati« (98/C 251/06)

REGIONSUDVALGET har -

under henvisning til sluterklæringen fra den europæiske konference om nuklear sikkerhed og lokalt og regionalt demokrati, som blev afholdt i Göteborg den 24., 25. og 26. juni 1997,

under henvisning til sine afgørelser af 10. december 1997 og 18. februar 1998 om at pålægge Underudvalg 4 »Fysisk Planlægning, Bypolitik, Energi, Miljø« at udarbejde en resolution om sluterklæringen fra den europæiske konference om nuklear sikkerhed og lokalt og regionalt demokrati, der blev afholdt i Göteborg den 24., 25. og 26. juni 1997,

under henvisning til det forslag til resolution (CdR 423/97 rev. 2), som Underudvalg 4 vedtog på mødet den 12. december 1997 (ordfører: Peter Soulsby) -

på den 23. plenarforsamling den 13.-14. maj 1998, mødet den 14. maj, med et flertal af stemmer for, vedtaget følgende resolution.

1. Regionsudvalget har uden at tage stilling for eller imod atomkraft påhørt de fremførte vidnesbyrd og er overbevist om, at miljøstråling, der forårsages af udslip fra reaktorulykker, og som kan forårsages af atomkraftværker, udslip fra oplagring af atomaffald, bearbejdning og oparbejdning af atombrændsel, giver anledning til legitime og alvorlige bekymringer for befolkningens sundhed.

2. Regionsudvalget støtter forsigtighedsprincippet, som bør være en ledetråd i beslutningstagningen, fordi det tager højde for fremtidige generationers behov.

3. Regionsudvalget godkender Rio-erklæringens krav om deltagelse i miljøbeslutninger og information om miljøet og om farlige materialer, hvori står følgende:

»Miljøspørgsmål håndteres bedst ved inddragelse af samtlige berørte borgere på det relevante niveau. På nationalt plan skal hver enkelt borger have passende adgang til de offentlige myndigheders information om miljøet, herunder information om farlige materialer og aktiviteter i deres samfund, samt have mulighed for at deltage i beslutningsprocessen.«

4. Regionsudvalget mener, at der består et presserende behov for at styrke den demokratiske deltagelse i planlægningen og driften af atomkraftanlæg, så alle de berørte samfundsgrupper på lokalt, regionalt, nationalt og internationalt plan inddrages. Skal dette opnås, bør der fuldt ud tages hensyn til de lokale og regionale myndigheders meninger. For at nå frem til dette bør følgende krav opfyldes:

A) Gennemsigtighed

Alle forhåndenværende oplysninger om placering, opførelse, drift og nedlukning af atomkraftanlæg skal være præcise, nøjagtige og pålidelige og skal fremlægges åbent af både operatører og tilsynsmyndigheder for de berørte lokale og regionale myndigheder, herunder myndighederne i nabolandene og dem, der påvirkes af transport af radioaktivt materiale.

B) Deltagelse

Lokalbefolkningen og alle andre berørte borgere skal inddrages i beslutningsprocessen i forbindelse med placering af atomkraftanlæg og forvaltningen af nukleart affald og bortskaffelsessteder. De lokale og regionale myndigheder skal træffe den endelige beslutning om, hvorvidt et anlæg bør accepteres eller ej. Beslutningen skal træffes på grundlag af de bedste tilgængelige oplysninger. Kraftværker og affaldsforvaltningsanlæg skal underkastes en miljøkonsekvensvurdering, som, hvis den benyttes rigtigt, giver mulighed for information af befolkningen, øget inddragelse og overvejelse af alternativer.

C) Finansiel støtte

De myndigheder, som berøres eller kan blive berørt af et atomkraftanlægs placering, skal modtage finansiel støtte fra centralregeringen og/eller fra atomkraftanlægsoperatøren, hvilket vil sætte dem i stand til korrekt at deltage i beslutningsprocessen vedrørende atomkraftanlæg (dette udtryk omfatter i hele denne resolution også atomaffaldsforvaltning og bortskaffelsessteder).

D) Økonomisk vurdering

Placering og opførelse af nye anlæg skal underkastes en økonomisk vurdering på regionalt plan, og udkast til udviklingsplaner skal sendes til offentlig høring. Nuværende og kommende anlæg skal vurderes ud fra beskæftigelsesmæssige og økonomiske kriterier for at undgå, at erhvervslivet og samfundet bliver alt for afhængige af anlægget, hvilket kunne vanskeliggøre en lukning. Den økonomiske skadevirkning på lokalt og regionalt niveau, som opstår ved lukningen af anlæg til produktion af atomkraftbaseret elektricitet, der er gamle og nedslidte, bør forhindres, ved at man i disse områder installerer anlæg til energiproduktion - varme eller elektricitet - der bygger på vedvarende energikilder. Det vil gøre det muligt at udnytte den viden og de erfaringer, som personalet i de termonukleare anlæg sidder inde med.

5. Regionsudvalget mener, at det bør overvejes at oprette lokale kontaktudvalg på et bredt grundlag og med inddragelse af repræsentanter for lokale og regionale myndigheder, sociale netværk, atomkraftoperatører og de myndigheder, som fører tilsyn med atomkraftværker, samt andre særligt berørte grupper såsom borgersammenslutninger, ikke-statslige miljøorganisationer og lægevidenskabelige eksperter, som bør udgøre et passende forum for offentlighedens deltagelse, forudsat de har et uafhængigt, lovmæssigt grundlag. Deres fornemste opgave bør være at holde øje med sikkerhedsforanstaltninger på atomkraftværker, indsamle relevant information, informere befolkningen om sikkerhedsspørgsmål og deltage i udarbejdelsen af beredskabsplaner.

6. De lokale og regionale myndigheder skal have ansvaret for disse organer. Der kan f.eks. afholdes lokale, regionale eller nationale folkeafstemninger for at give befolkningen lejlighed til at give udtryk for dens syn på planer om nuværende eller fremtidige atomkraftværker.

7. På det internationale plan erkender Regionsudvalget, at retten til information og medbestemmelse bør iværksættes i henhold til den foreslåede ECE-konvention (), og at den skal omfatte ret til billig, administrativ appel samt adgang til juridisk kontrol på et højere niveau.

8. Efter Regionsudvalgets opfattelse er der behov for, at de europæiske organisationer, der beskæftiger sig med atomkraftsikkerhed, koordineres bedre. De vedtagne procedurer bør sikre, at der på upartisk vis og med fuld uafhængighed af energiproducenterne sørges for effektiv kontrol med og sikkerhed på atomkraftanlæg i Europarådets medlemsstater.

9. Regionsudvalget mener, at der inden for Den Europæiske Union skal være overensstemmelse mellem atomkraftpolitikken og de overordnede principper for miljø- og sundhedspolitikken, og der bør sørges for fri adgang til miljøoplysninger gennem ændring af det nuværende direktiv herom, så det sikres, at atomkraftanlæg ikke undtages, at sundheds- og sikkerhedsoplysninger medtages, og at undtagelserne fra den frie adgang begrænses ().

10. Regionsudvalget er af den opfattelse, at grænseoverskridende samarbejde mellem nationale og regionale myndigheder og lokale kontaktudvalg er væsentligt for at beskytte befolkningen mod atomkraftrisici og skade forårsaget af udslip fra atomkraftværker samt for at sikre, at de, der bor nær grænsen, har den nødvendige adgang til information. Regionsudvalget anerkender de problemer, som de central- og østeuropæiske lande støder på som følge af forbedringen af sikkerheden i forældede reaktorer, og mener, at der også, selv om hovedvægten i dag ligger på teknologiske forbedringer og udvikling af lovgivning om atomkraftvirksomhed, består et presserende behov for at udvikle demokratiske medbestemmelsesprocedurer vedrørende beslutningstagning om fremtidige energialternativer.

11. Regionsudvalget mener, at mange af de spørgsmål, som vedrører forslag om bortskaffelse af radioaktivt affald, er komplekse og har ikke bred forståelse i befolkningen; derfor må det anses for afgørende at sikre befolkningen adgang til alle relevante oplysninger, at inddrage de lokale og regionale myndigheder samt befolkningen i beslutningstagningen, og at søge at opnå befolkningens opbakning om de principper, som ligger til grund for sikker oplagring og affaldsforvaltningsprogrammer.

12. Regionsudvalget erkender, at fremtidige sikkerhedsspørgsmål vedrører lukning af atomkraftanlæg. For de lokale og regionale myndigheder vil dette problem medføre potentielle sikkerhedsrisici, tab af arbejdspladser og skatteindtægter og eventuelt gå ud over det lokale erhvervsliv. Princippet om gennemsigtighed, adgang til information og medinddragelse af befolkningen i beslutningstagningen får endnu større betydning i sådanne tilfælde.

Bruxelles, den 14. maj 1998.

Manfred DAMMEYER

Formand for Regionsudvalget

() Der henvises til Den Økonomiske Kommission for Europa's konvention om adgang til miljøinformation og offentlig deltagelse i beslutningstagning på miljøområdet, som for tiden er ved at blive forhandlet på plads af bl.a. repræsentanter for Den Europæiske Union, og som planlægges underskrevet på det 4. europæiske miljøministerrådsmøde i juni 1998 i Århus.

() Der henvises til EF-direktiv 90/313/EØF om fri adgang til miljøoplysninger, som Europa-Kommissionen for tiden har til ny behandling med henblik på ændringer.